Author: -

Εκδηλώσεις και
Δραστηριότητες
Νοεμβρίου

Πέμπτη, 7 Νοεμβρίου:
Τα παιδιά του τμήματος Ε’2 επισκέφθηκαν το κάστρο Λεμεσού και συμμετείχαν σε εκπαιδευτικό πρόγραμμα Μουσειακής Αγωγής με τίτλο: «Μες του κάστρου τη σιγή ιστορία ν ’ακουστεί ». Η διάρκεια του προγράμματος ήταν 90 λεπτά.
Πέμπτη, 14 Νοεμβρίου:
Τα παιδιά της Δ’ τάξης θα επισκεφθούν το Μουσείο Νερού, όπου θα παρακολουθήσουν σχετικό εκπαιδευτικό πρόγραμμα.
Παρασκευή, 15 Νοεμβρίου:
Θα αφιερωθεί χρόνος δύο διδακτικών περιόδων σε όλες τις τάξεις για αναφορά στο γεγονός της παράνομης ανακήρυξης του Ψευδοκράτους από την Τουρκία. Θα γίνει ανάρτηση σχετικών συνθημάτων περιμετρικά του σχολείου.
Τρίτη, 19 Νοεμβρίου:
Όλα τα παιδιά του σχολείου θα παρακολουθήσουν εκπαιδευτικό πρόγραμμα της Συμφωνικής Ορχήστρας Κύπρου με τίτλο: «Μουσικές Ιστορίες με την Ορχήστρα» στο θέατρο ΡΙΑΛΤΟ.
Τετάρτη, 20 Νοεμβρίου:
Θα πραγματοποιηθεί η άσκηση Πολιτικής Άμυνας στις 10:30 π.μ. Το σενάριο θα περιλαμβάνει εκκένωση του σχολείου έπειτα από σεισμό και διακίνηση παιδιών και εκπαιδευτικών στον προκαθορισμένο χώρο συγκέντρωσης.

Τρίτη, 26 Νοεμβρίου:
Προπονητές της Κυπριακής Ομοσπονδίας κωπηλασίας θα παρουσιάσουν το άθλημα της κλειστής κωπηλασίας σε όλα τα παιδιά του σχολείου. Θα ακολουθήσει πρακτική άσκηση των παιδιών σε σχετικές δραστηριότητες.
Τετάρτη, 27 Νοεμβρίου:
Τα παιδιά της Στ΄ τάξης θα επισκεφθούν τον αρχαιολογικό χώρο του Κουρίου και το μεσαιωνικό κάστρο του Κολοσσιού. Η επίσκεψη γίνεται στα πλαίσια του προγράμματος «Νεαροί Πρεσβευτές Τουρισμού».

ΑΝΑΚΟΙΝΩΣΗ
Σας πληροφορούμε ότι θα συνεχίσουμε και φέτος να συλλέγουμε χρησιμοποιημένα μαγειρικά λάδια, στα πλαίσια του προγράμματος «Τηγανοκίνηση». Η συλλογή λαδιού θα γίνεται κάθε Παρασκευή. Μπορείτε να φέρνετε το χρησιμοποιημένο μαγειρικό λάδι κρύο, σε πλαστικά δοχεία καλά κλειστά και να τα παραδίδετε στον υπεύθυνο εκπαιδευτικό της τάξης.

ΔΗΜΟΤΙΚΟ ΣΧΟΛΕΙΟ ΛΕΜΕΣΟΥ Θ΄ (ΚΒ) - ΚΑΨΑΛΟΥ Αλέξανδρου Παπάγου, Τ.Τ. 3083 ΤΗΛ: 25692660 ΦΑΞ: 25692665
Email: dim-lemesos9-kb-lem@schools.ac.cy @schools.ac.cylelelemlem@schools.ac.cy

ΕΝΗΜΕΡΩΤΙΚΟ ΔΕΛΤΙΟ
Αριθμός 2
Νοέμβριος 2019

Αγαπητοί Γονείς,
Στο παρόν ενημερωτικό δελτίο σας πληροφορούμε για όλες τις δραστηριότητες και εκδηλώσεις που προγραμματίζει το σχολείο μας για τον μήνα Νοέμβριο.
Το παιδαγωγικό μας θέμα αφορά τη σχέση των παιδιών μας με την τηλεόραση και κατά πόσο οι γονείς πρέπει να ελέγχουν το περιεχόμενο των προγραμμάτων και τον χρόνο που τα παιδιά τους παρακολουθούν τηλεόραση.
Καλό μήνα σε όλους!

ΤΗΛΕΟΡΑΣΗ
ΚΑΙ ΠΑΙΔΙ

Όπως τα περισσότερα ζητήματα που αφορούν τα παιδιά, έτσι και η σχέση τους με την τηλεόραση, έχει δυο όψεις. Οι γνώμες των ειδικών διίστανται, ωστόσο υπάρχει ένα πεδίο κοινής συμφωνίας που συνοψίζεται στο εξής: η τηλεόραση είναι ένα ουδέτερο μέσο, η δική μας χρήση είναι που προσθέτει το θετικό ή το αρνητικό πρόσημο.
Τι υποστηρίζουν οι ειδικοί για τη σχέση του παιδιού με την τηλεόραση;
Πολλοί γιατροί υποστηρίζουν πως τα παιδιά κάτω των 2 ετών δεν πρέπει να βλέπουν καθόλου τηλεόραση. Ο λόγος είναι η γρήγορη εναλλαγή των εικόνων που επηρεάζει το ανώριμο νευρικό σύστημα των παιδιών και έχει συνδεθεί με την εμφάνιση επιληπτικών κρίσεων. Γι’ αυτό και όλα τα video games έχουν σχετική προειδοποίηση (που αφορά και τους μεγάλους) και συνιστούν όταν παίζουμε να κάνουμε διάλειμμα για να ξεκουραστούμε κάθε μια ώρα. Αυτός είναι ένας όρος που πρέπει να συμφωνούμε με τα παιδιά πριν ξεκινήσουν το παιχνίδι.
Τηλεόραση στο παιδικό δωμάτιο. Ναι ή όχι;
Η τηλεόραση στο παιδικό δωμάτιο μπορεί να γίνει ανεξέλεγκτη συνήθεια: καθώς τα παιδιά μεγαλώνουν, ανοίγουν τη συσκευή όποια ώρα θέλουν, ακόμα και τη νύχτα που τα περισσότερα προγράμματα είναι ακατάλληλα. Κάποιοι γονείς περνούν στο άλλο άκρο και απαγορεύουν εντελώς την τηλεόραση στα παιδιά τους. Ορισμένοι προχωρούν ακόμα περισσότερο και βγάζουν την τηλεοπτική συσκευή από το σαλόνι τους.

Η τηλεόραση και τα παιχνίδια χρειάζονται κανόνες που θα πρέπει να θέσουμε στο σπίτι και να τους τηρούμε όλοι αυστηρά. Η λογική χρήση είναι ο μόνος δρόμος για να μη δημιουργούνται κόντρες αλλά και για να μη θεοποιηθεί η τηλεόραση ως «απαγορευμένος καρπός».
Οι 5 νόμοι της παιδικής τηλεθέασης
1. TV στα μέτρα μας. Επιλέγουμε την ώρα που θα παρακολουθήσουμε τηλεόραση με βάση το πρόγραμμα. Έτσι θα μάθουμε κι εμείς, αλλά και τα παιδιά μας να είμαστε ενεργητικοί τηλεθεατές. Είναι απλό: ανοίγεις για να δεις το πρόγραμμα της επιλογής σου, κλείνεις αμέσως μόλις τελειώσει.
2. TV OFF. Η τηλεόραση δεν παραμένει αναμμένη στο χώρο γενικώς και αορίστως, όταν κανείς δεν βλέπει κάτι συγκεκριμένο. Έρευνες έδειξαν πως η προσοχή των παιδιών αποσπάται από το παιχνίδι τους και η ικανότητα συγκέντρωσής τους ελαττώνεται, όταν στο δωμάτιο παίζει πάντα μια τηλεόραση.
3. Η τηλεόραση δεν είναι «baby sitter». Κάνουμε φύλαξη σε βάρδιες, προσλαμβάνουμε baby-sitter ή βρίσκουμε όποια άλλη λύση χρειαστεί για να κρατήσουμε το παιδί μας απασχολημένο. Σε καμιά περίπτωση δεν αναθέτουμε το baby sitting στην τηλεόραση.
4. Αν έχουμε σύνδεση με καλωδιακή, δορυφορική ή τηλεόραση μέσω διαδικτύου, μπορούμε να χρησιμοποιήσουμε το κλείδωμα της συσκευής για τα παιδιά, σύμφωνα με τις οδηγίες της εταιρείας που παρέχει τη σύνδεση.

5. Μία ώρα τηλεόραση την ημέρα είναι αρκετή. Καλύτερα το παιδί να ξοδέψει τον χρόνο του σε πιο δημιουργικές ή πιο ενεργητικές ασχολίες.
Τι βλέπουν τα παιδιά στην τηλεόραση;
Στην τηλεόραση υπάρχει μεγάλη ποικιλία προγραμμάτων, από τα οποία μπορούμε να επιλέξουμε τα ασφαλέστερα για τα παιδιά μας για να μην τα εκθέτουμε άδικα στον πόνο και στον κίνδυνο.
Συμβουλές για γονείς:
1. Όταν βλέπουν τα παιδιά σας τηλεόραση, διαλέξτε τις εκπομπές και δείτε τις εκπομπές όσο γίνεται μαζί τους.
2. Συζητήστε μαζί τους για το τι τους έκανε εντύπωση και εντάξτε αυτές τις καταστάσεις σε συμβολικά παιχνίδια και παραμύθια.
3. Διερευνήστε αν η υπερβολική ενασχόληση του παιδιού σας με την τηλεόραση υποδηλώνει κάποια συναισθηματική δυσκολία.
4. Μην απαγορεύετε στα παιδιά να έχουν συναισθηματικές αντιδράσεις σε αυτά που βλέπουν.
5. Μην επιτρέπετε την τηλεόραση πριν το σχολείο ή το πρωινό.